**Lisa 3 Tehniline kirjeldus**

Hanke nimetus: Pikknurme kontori üleujutusala likvideerimine.

Klassifikatsioon: maaparandustööd 45112320-4; teetööd 45233140-2

Hankemenetluse liik: liht hankemenetlus

Töö tehniliseks aluseks on Inseneribüroo Kobras OÜ poolt koostatud „Pikknurme kontori üleujutusala likvideerimistööde kava V02“.

Tööde teostamine peab olema vastavuses Maaparandusseadusega ja Ehitusseadustikuga ning kooskõlas maaparandushoiutöödele ja teehoiutöödele esitatavate nõuetega. Ehitustöid tuleb teostada lähtudes Maaparandussüsteemi ehitamise täpsematest nõuetest (Põllumajandusministri 28.03.2019 määrus nr 38), Tee ehitamise kvaliteedinõuetest (Majandus- ja taristuministri 03.08.2015 määrus nr 101) ja Metsatee seisundi kohta esitatavatest nõuetest (Keskkonnaministri 11.06.2015 määrus nr 34) Tööde vastuvõtmisel lähtutakse RMK metsaparanduse ehitus- ja remonttööde vastuvõttu eeskirjast.

Objektiga on võimalik tutvuda: metsataristu spetsialist Villu Alatsei, tel: 5040541, e-mail: [villu.alatsei@rmk.ee](mailto:villu.alatsei@rmk.ee).

Töövõtja annab Tellijale valmis Töö lõplikult üle hiljemalt 1.09.2025.a. Ehitusobjekti dokumentide üleandmiseks ja vastuvõtmiseks ning ehitusobjekti kasutuselevõtu dokumentide vormistamiseks on aega kuni 1.11.2025. Hankija soovib hankelepingu sõlmida mõislikul esimesel võimalusel peale hankemenetluses lepingu sõlmimise võimaluse tekkimist ning pakkuja kohustub lepingu allkirjastama koheselt peale hankijalt vastavasisulise ettepaneku saamist.

Töödele on nõutav teostusgarantii kestvusega 2 aastat arvates kasutuselevõtu akti allkirjastamisest tellija poolt. Tööde teostamise ajaks on nõutav pangagarantii 10 % hankelepingu sõlmimise aluseks olnud eduka pakkumuse maksumusest või sama summa deponeerimine tellija pangakontole.

## Hanke tehniline kirjeldus

Pikknurme kontori üleujutusala likvideerimise, mis asub Jõgeva maakonnas, Põltsama vallas, Pikknurme külas Pikknurme metskond 4 (kü 61102:003:0560), Metskonna tee (kü 61101:001:0279) ja Kristeni (kü 61102:003:0600) katastriüksusel.

Juurdepääs objektile on võimalik Tallinn-Tartu-Võru-Luhamaa põhimaanteelt.

Ehitustööde alas olevate maakaabli ja sidekaabli paiknemine tuleb looduses enne ehitustööde algust kindlaks teha ning märgistada/mahamärkida.

Olemasolev aed, kraavikaev, puud ja põõsad tuleb likvideerida ette antud mahus. Puud eemaldatakse olemasoleva valguskaabli lähedusest. Raiutud puudest tuleb teha etteantud sortimenti ja see ladustada tee äärde. Puude eemaldamine ja juurimine on lubatud ainult valguskaabli järelevalve juuresolekul. Juuritud kännud tuleb objektilt ära viia.

Uus rajatav kraav tuleb rajada/süvendada metskonna teest põhja, languga Tallinn-Tartu-Võru-Luhamaa põhimaantee suunas pikkusega ~183 m, mis suubub rajatavasse truupi 1. Truubist alates rajatakse Ruupa peakraavini ~118 m pikkune uus kraav. Truubiga juhitakse vesi Metskonna tee alt läbi ning sealt edasi rajatava kraavi abil Ruupa peakraavi.

Metskonna tee ääres paiknev kraav puhastatakse olemasolevast kraavikaevust kuni Keldri (kü 61102:003:0127) katastriüksuse truubini. Suurema languga kraavi lõigus tuleb kraavi põhi ja nõlvajalam kindlustada kividega (tüüp K) vastavalt 2024. aasta „Maaparandusrajatiste tüüpjoonised.“ joonisele 1.2 „Nõlvajalami ja põhja kindlustamine“. Projekteeritud kraavi nõlvus on 1:1,75 ning kraavi põhja laius on 0,5 m. Kraavi põhja ja nõlvajalami kivikindlustus tuleb rajada selliselt, et veejuhtmes ei tekiks voolutakistust.

Truup 1 tuleb rajada läbimõõduga De 400 mm. Truup on ~22 m pikkune ning 0,5% languga (materjal plast SN8). Truubi otsakud tuleb rajada mattkindlustusega (MAO) vastavalt 2024. aasta „Maaparandusrajatiste tüüpjoonised“ joonisele 3.1 „Otsaku mattkindlustus (MAO)”. Erosioonitõkkemati alune ala kaetakse kasvumullaga kuhu külvatakse heinaseeme. Erosioonitõkkematt ja asetatakse tasandatud pinnasele. Erosioonitõkkematt peab olema biolagunev.

Kraavi suubumisel Ruupa peakraavi tuleb kraavi põhi ja nõlvad kindlustada kividega vastavalt 2024. aasta „Maaparandusrajatiste tüüpjoonised“ joonisele 1.6 „Kivikindlustusega kraavi ühendus KÜ-k3”.

Katastriüksusel Pikknurme metskond 4 uue kraavi kaevamise käigus avastatud drenaažitorud tuleb tamponeerida pinnasetihedalt. Tamponeeritavaid drenaažitorusid orienteeruvalt 5 tk.

Olemasolev kraav tuleb puhastada alates olemasolevast kraavikaevust kuni Keldri (kü 61102:003:0127) katastriüksuse truubini. Setet tuleb likvideerida ligikaudu mahuga 0,5 m3/m. Kraavi nõlvadel paiknev võsa tuleb likvideerida.

Peale kraavi puhastamist ning uute kraavide rajamist uuendatakse Metskonna tee kruusast katendit. Metskonna tee katend tuleb uuendada alates Tallinn-Tartu-Võru-Luhamaa põhimaantee ühendustee (2 Tallinn-Tartu-Võru-Luhamaa tee, 61801:001:1229) asfalteeritud osa lõpust (truup T1 asukohas) kuni Metskonna tee (61101:001:0279) kinnistul paikneva asfalteeritud lõiguni. Uuendatava lõigu pikkus on ligikaudu ~311 m. Katend tuleb uuendada pärast kraavi kaevamist ja kindlustamist. Katend uuendatakse H=10sm paksuse purustatud kruusast Pos nr 6 kihiga.

Ehitusobjektile tarnitavad looduslikud ehitusmaterjalid (liiv, kruus, paekivi) võivad pärineda vaid kehtiva kaevandamisloaga kaevandustest. Töövõtja peab esitama hankijale pärast tööde valmimist ja enne objekti üleandmist koos ehitusobjekti dokumentatsiooniga elektrooniliselt töödeldaval vormil aruande, milles näitab ära, millistest kaevandustest ta looduslikke ehitusmaterjale hankis ja millises koguses. Ehitusobjektile tarnitavate looduslike ehitusmaterjalide all ei peeta silmas objektil kohapeal tööde teostamise käigus kaevetööde tulemusel saadavat looduslikku ehitusmaterjali, mida kasutatakse samal objektil kohapeal.